Osnovna šola

Karla Destovnika-Kajuha Šoštanj

Koroška cesta 7

3325 Šoštanj

Datum: 31. 1. 2024

**Spoštovani starši, bodoči devetošolci!**

**Obvezni izbirni predmeti** so način prilagajanja osnovne šole individualnim razlikam in interesom učencev. Z njimi želimo omogočiti učencem, da poudarijo tako imenovane močne strani lastnih interesov in sposobnosti, hkrati pa dobijo priložnost za to, da se pri izbranih predmetih tudi dokažejo.

Izbirni predmeti so enoletni ali triletni, lahko tudi krajši in se številčno ocenjujejo. V 7., 8. in 9. razredu lahko učenke in učenci izberejo **dve uri** pouka izbirnih predmetov tedensko, lahko tudi **tri ure**, če s tem soglašajo starši.

Šola mora ponuditi pouk najmanj treh izbirnih predmetov iz družboslovno-humanističnega sklopa in najmanj treh iz naravoslovno-tehničnega, vendar učencu ni več potrebno izbirati predmetov iz obeh sklopov.

Učenec, ki **obiskuje glasbeno šolo z javno veljavnim** programom, je **lahko oproščen** sodelovanja pri izbirnih predmetih **v celoti** ali pa **le pri eni uri tedensko**. Starši po junijskem roku za vpis v glasbeno šolo za naslednje šolsko leto osnovni šoli posredujejo pisno vlogo, ki ji priložijo potrdilo o vpisu otroka v glasbeno šolo. V vlogi navedejo, ali želijo, da je učenec oproščen pouka izbirnih predmetov v celoti ali le ene ure tedensko. Za učence, ki se v glasbeno šolo vpisujejo naknadno v avgustu, starši posredujejo vlogo do 31. avgusta.

**Obvezni izbirni predmeti** so pri ocenjevanju **izenačeni z ostalimi predmeti** osnovne šole, torej **se znanje** **učencev pri** **izbirnih predmetih ocenjuje**, zaključne ocene pa se vpišejo v spričevalo. Prisotnost učenca pri izbirnih predmetih se obravnava enako kot pri ostalih predmetih, vsako odsotnost pa morajo starši opravičiti.

Obrazec za prijavo izpolnite v eAsistentu do 12. 2. 2024.

mag. Majda Zaveršnik Puc, l. r.

ravnateljica

## DRUŽBOSLOVNO–HUMANISTIČNI PREDMETI

### **NEMŠČINA 3**

### Nemščina je triletni izbirni predmet, s katerim je najbolje začeti v 7. razredu. Možno se je vključiti tudi v 8. ali 9. razredu, vendar mora učenec dokazati svoje predznanje. Obsega dve uri tedensko. Učenje nemščine pomaga učencem razumeti, da je znanje jezika sredstvo, s katerim lahko pridobijo več znanja in izkušenj ter možnosti, da sami izvedo več o ljudeh in življenju v deželah nemškega govornega območja. Učenci razvijajo in poglabljajo jezikovno znanje nemščine, da znajo v skladu s svojimi potrebami in željami pri pouku in zunaj šole uspešno uporabljati tuji jezik.

## VERSTVA IN ETIKA

Predmet verstva in etika ponuja učencem možnost, da razširijo oziroma dopolnijo znanje, ki ga o verstvih in etiki dobijo pri obveznih predmetih. Učenci pridobijo objektivno znanje in razgledanost iz obravnavanega področja. Poudarek predmeta je v pridobivanju in razvoju zavesti o samem sebi, svoji identiteti, ciljih in tudi v razvijanju sposobnosti razumeti druge ljudi, tudi če izhajajo iz druge, nam manj znane kulture. Učenci se pripravljajo na kritičen in konstruktiven vstop v pluralno družbo, še posebej glede na njeno versko in versko-etično pluralnost. Bolj podrobno bodo predstavljeni krščanstvo, islam, budizem, judovstvo in nova religijska gibanja.

RAZISKOVANJE DOMAČEGA KRAJA IN VARSTVO NJEGOVEGA OKOLJA

Vsebine se povezujejo z vsebinami predmeta geografija, ki jih učenci razširjajo, poglabljajo in konkretizirajo. Pri pouku učenci raziskujejo domači kraj in spoznavajo posebnosti življenja v njem nekoč in danes, poudarek pa je na varstvu okolja. Uporabljajo se aktivne metode pouka in učenje na terenu.

RETORIKA

Pri tem predmetu se učenci učijo predvsem javnega nastopanja in izražanja svojih stališč. Spoznavajo etiko dialoga. Učijo se učinkovitega prepričevanja in argumentiranja. Spoznavajo pojme v zvezi z retoriko. Pridobljeno znanje je mogoče dokaj hitro in učinkovito izkoristiti pri vseh šolskih predmetih in v življenju nasploh.

## LIKOVNO SNOVANJE 3

Predmet likovno snovanje je nadgradnja predmeta likovna umetnost. Vsebine predmeta so po posameznih likovnih področjih zasnovane na temeljnih likovnih pojmih, ki jih učenec usvaja in nadgrajuje glede na svoj potencial. Z ustvarjanjem iz različnih materialov in komunikacijo z učiteljem spoznava pojme iz likovne teorije, zgodovine umetnosti in likovne tehnologije.

Za veliko poklicev sodobnega časa je izjemno primerno znanje s področja likovne umetnosti, kar otrokom omogoča uspešno poklicno izbiro.

Okvirna cena za ogled razstav v galerijah s prevozom je 20 €.

NARAVOSLOVNO-TEHNIČNI PREDMETI

**ŠPORT ZA SPROSTITEV A-program**

Najtesneje je ta predmet povezan s športom za zdravje in izbranim športom. Učenec bo pri predmetu dejavno spoznaval pomen redne športne vadbe, primerne prehrane za zdravje in dobro počutje, uporabe vitaminov, poživil, preparatov. Razumel bo odzivanje svojega organizma na napore in dobil trajnejšo spodbudo za to, da bi se tako v šoli kot v prostem času ukvarjal s športom.

**ŠPORT ZA SPROSTITEV B-program**

V šolskem letu 2024/25 bomo v okviru izbirnega predmeta šport za sprostitev ponudili učencem

devetih razredov tridnevni program alpskega smučanja v Rekreacijsko turističnem centru Trije kralji na Pohorju v februarju 2025 ter eno zimsko dejavnost v okolici šole.

Okvirna cena tridnevnega bivanja v Penzionu Jakec znaša 160 evrov. Cena zajema (2 nočitvi):

− 2 polna penziona (zajtrk, kosilo, večerja),

− 3 smučarske karte,

− avtobusni prevoz (Šoštanj−Trije kralji−Šoštanj).

Za smučarsko opremo morate poskrbeti učenci oziroma starši sami! Učenci morajo biti samostojni smučarji!

V primeru pomanjkanja snega ali slabega vremena se bo za prijavljene učence organiziral tridnevni program pohodništva v mesecu maju 2025.

**POSKUSI V KEMIJI**

Izbirni predmet omogoča učencem, da utrdijo, dopolnijo in poglobijo znanje, spretnosti ter veščine, ki so jih pridobili pri pouku kemije. Spoznajo metode varnega eksperimentalnega dela, razvijajo eksperimentalne spretnosti in eksperimentalni pristop, ki vključuje postavljanje hipotez, opazovanje in opisovanje pojavov, preizkušanje, zbiranje, beleženje in predstavitve opažanj ter rezultatov, povezovanje s teorijo in življenjskim okoljem.

**RAČUNALNIŠTVO – računalniška omrežja**

Učenci spoznavajo računalniška omrežja, prednosti/pasti interneta, osnove jezika HTML in programiranja. Prve spletne strani izdelujejo s programoma Kompozer in Notepad++, nato preidejo v Arnes Splet. Algoritmično razmišljanje, potrebno za programiranje, razvijajo s pomočjo Code.org in Pišek. V primeru pouka na daljavo je za delo potrebno imeti doma računalnik (telefon ali tablica nista dovolj).

**ASTRONOMIJA**

Pri izbirnem predmetu Zvezde in vesolje se bodo učenci seznanili z vesoljem. Podrobneje bodo spoznali Sončni sistem in druge objekte v vesolju ter se znali orientirati na nebu s pomočjo zvezdnih kart. Načrtovali in izvajali bodo preprosta opazovanja in analizirali rezultate. Razvijali bodo sposobnosti za samostojno učenje s pomočjo različnih virov.

## *Pri izbirnih predmetih, ki so povezani s stroški, je pripisana okvirna cena.*